آدم من بعدما لقا إسراء مشات رجع و خيبة الامل مرسومة على وجهو .. خرج من المطار و ركب فاللوطو ديالو كسيرا موقف حتى وصل حدا البحر خرج و وقف كيشوف فالامواج الهائجة الي كتعبر على داكشي الي كاين فالداخل ديالو .. من جهة كيحس بالذنب لانو كيضن بلي هادشي طرا بسببو هو .. و من جهة اخرى كيلوم اسراء على هروبها كن بقات فجنبو غيحميها و ينسيها فلي فات و اواجه الناس على قبلها .. بقا واقف تماك محطم كليا كيحس بقلبو كيتحرق الفتاة الوحيدة الي بغاها من قلبو مشات و خلاتو و متاقتش فيه .. هو عمرو فتح قلبو لشي وحدة دوز بنات بزاف فحياتو و لكن علاقات عابرة فقط و منهار تلاقا اسراء تبدل كلشي اصلا معرفش ايمتا و لا كيفاش حتى بغاها و وقع فحبها .. بقا قدام البحر لساعات فقط كيتامل و عقلو مبلوكي و افكارو مبعترة معرفش واش ارجع بلور و لا ازيد لقدام .. واش ادافع على هاد الحب و اقاتل حتى ارجع محبوبتو لحضنو مرة خرى ولا انساحب و اتهرب كيف دارت هي ..